KONKLUŻJONIJIET TAL-AVUKAT ĠENERALI

HOGAN

ippreżentati fit-30 ta’ Settembru 2021 ( 1 )

Kawża C‑139/20

Il-Kummissjoni Ewropea

vs

Ir-Repubblika tal-Polonja

“Nuqqas ta’ Stat Membru milli jissodisfa obbligi – Artikolu 258 TFUE – Direttiva 2003/96/KE – Kuntest tat-tassazzjoni ta’ prodotti tal-enerġija u elettriku – Artikolu 17 – Prodotti tal-enerġija użati minn impriżi li huma kkonċentrati fl-enerġija koperti mis-Sistema tal-Unjoni għall-Iskambju ta’ Emissjonijiet – Eżenzjoni mid-dazju tas-sisa”

I. Introduzzjoni

1. Il-bżonn kbir għal azzjoni fuq il-bidla fil-klima, flimkien ma’ xewqa sabiex jitnaqqsu l-emissjonijiet ta’ gassijiet serra filwaqt li fl-istess ħin tiġi promossa l‑effiċjenza fl-enerġija huma fost il-kunsiderazzjonijiet li wasslu għal serje ta’ inizjattivi ambjentali min-naħa tal-leġiżlatura tal-Unjoni Ewropea. Filwaqt li d‑Direttiva tal-Kunsill 2003/96/KE tas-27 ta’ Ottubru 2003 ( 2 ) tiċċita bħala l-għan primarju tagħha l-funzjonament kif suppost tas-suq intern billi tiżgura li l-effetti potenzjalment ta’ tfixkil tal-kompetizzjoni fit-taxxa tal-enerġija bejn l-Istati Membri huma għalhekk evitati ( 3 ), hija wkoll miżura waħda tali. Billi tipprovdi għal ċerti eżenzjonijiet mit-taxxa għal impriżi li huma kkonċentrati fl-enerġija, fejn l‑Istati Membri jagħżlu li jgawdu minn din l-għażla, id-direttiva teħtieġ, madankollu, l-implimentazzjoni ta’ ċerti miżuri li jwasslu sabiex jintlaħqu għanijiet ta’ protezzjoni ambjentali jew għal titjib fl-effiċjenza fil-qasam tal‑enerġija ( 4 ).

2. F’dawn il-proċeduri ta’ ksur miġjuba skont l-Artikolu 258 TFUE, is‑sustanza tal-ilment li tressaq mill-Kummissjoni hija li fil-leġiżlazzjoni nazzjonali tagħha, ir-Repubblika tal-Polonja eżentat mingħajr distinzjoni lil negozji mid-dazju tas-sisa minimu fuq il-konsum ta’ prodotti tal-enerġija użati sabiex isaħħnu, mingħajr ma obbligathom sabiex jidħlu fi skemi li bihom jilħqu miri ta’ effiċjenza ambjentali jew tal-enerġija oħrajn minbarra dawk tas-Sistema tal-Unjoni għall-iskambju ta’ emissjonijiet, għall-kuntrarju tar-rekwiżiti tal‑Artikolu 17(1)(b) u l-Artikolu 17(4) tad-Direttiva 2003/96. Għal dan ir‑Repubblika tal-Polonja rrispondiet billi ddikjarat li dan huwa awtorizzat permezz tal-Artikolu 17(1)(b), (2) u (4) ta’ dik id-direttiva u li minħabba li l‑parteċipazzjoni fis-Sistema tal-Unjoni għall-iskambju ta’ emissjonijiet hija prekundizzjoni tad-dritt nazzjonali rilevanti, għaldaqstant ma hemm l-ebda ksur tad-dritt tal-Unjoni min-naħa tagħha.

3. Il-kawża għaldaqstant tikkonċerna l-interpretazzjoni ta’ dawn id‑dispożizzjonijiet tal-Artikolu 17 tad-Direttiva 2003/96, li l-kwalità tal-abbozzar tagħha, jiddispjaċini ngħid, ma huwiex dak mixtieq. Kif ser jidher, madankollu, tikkonċerna wkoll jekk il-Kummissjoni stabbilixxietx ksur ta’ dawn id‑dispożizzjonijiet fuq ir-raġunijiet li hija qajmet. Iżda qabel ma jiġu kkunsidrati dawn l-argumenti, huwa l-ewwel neċessarju sabiex jiġu stabbiliti d‑dispożizzjonijiet legali rilevanti.

II. Il-kuntest ġuridiku

A. Id-Dritt tal-Unjoni

Id-Direttiva 2003/96

4. Id-Direttiva 2003/96 tintroduċi livelli minimi ta’ tassazzjoni li l-Istati Membri għandhom japplikaw fuq il-prodotti tal-enerġija u elettriku kif stabbilit fl‑Artikolu 2 tad-Direttiva 2003/96. Dawn jinkludu, skont l-Artikolu 2(1)(b) tad‑direttiva, prodotti tal-karbonju u prodotti tal-gass.

5. Il-premessi 28 u 29 tad-Direttiva 2003/96 jipprevedu: “(28) Ċertu eżenzjonijiet u tnaqqis fil-livell tat-taxxa jistgħu jirriżultaw neċessarji; l-iktar minħabba n-nuqqas ta’ armonizzazzjoni fuq livell Komunitarju, minħabba riskji ta’ telf ta’ kompettitivita internazzjonali jew minħabba konsiderazzjonijiet soċjali u ambjentali. (29) Negozji li jidħlu f’arranġamenti biex isaħħu sostanzjalment il-protezzjoni fuq l-ambjent u l-effiċjenza fil-qasam ta’ l-enerġija għandhom jingħataw attenzjoni; fost dawn in-negozji, dawk li jimmiraw fuq l-enerġija speċifikament jistħoqqilhom trattament speċifiku.”

6. L-Artikolu 4 tad-Direttiva 2003/96 jipprevedi: “1. Il-livelli ta’ tassazzjoni li Stati Membri għandhom japplikaw fuq il-prodotti ta’ enerġija u elettriku kif imniżżla fl-Artikolu 2 ma għandhomx ikunu inqas mill-livelli miimi ta’ tassazzjoni kif preskritti minn din id-Direttiva. 2. Għall-iskop ta’ din id-Direttiva “livell ta’ tassazzjoni” huwa il-piż totali intaxxat fir-rigward tat-taxxi indiretti kollha (ħlief il-VAT) ikkalkulat direttament jew indirettament fuq il-kwantità ta’ prodotti ta’ enerġija u elettriku meta dawn ikunu rilaxxati għall-konsum.”

7. L-Artikolu 17 tad-Direttiva 2003/96 huwa waħda mid-dispożizzjonijiet li jittrattaw tnaqqis fit-taxxa li jista’ jingħata. Jikkonċerna tnaqqis tat-taxxa u eżenzjonijiet tat-taxxa fir-rigward tal-konsum ta’ prodotti tal-enerġija użati sabiex isaħħnu u żewġ każijiet oħra li ma humiex rilevanti għal dawn il-finijiet. Huwa għandu l-kliem li ġej: “1. Jekk kemm-il darba il-livelli minimi ta’ tassazzjoni preskritti f’din id-Direttiva ikunu rispettati fuq livell ġenerali għal kull negozju, Stati membri jistgħu japplikaw tnaqqis fit-taxxa fuq il-konsum ta’ prodotti ta’ enerġija użati sabiex isaħħnu jew għall-skopijiet skond l-Artikolu 8(2)(b) u (ċ) u fuq l-elettriku fil-każijiet li ġejjin: (a) favur negozju konċentrat fl-enerġija “negozju konċentrat fl-enerġija” għandu jfisser entità kummerċjali, kif riferita fl-Artikolu 11, fejn jew ix-xiri ta’ prodotti ta’ enerġija u elettriku jammontaw għal ta’ l-inqas 3,0 % tal-valur tal-produzzjoni jew it-taxxa nazzjonali pagabbli fuq l-enerġija tammonta għal ta’ l-inqas 0,5 % tal-valur miżjud. F’din id-definizzjoni, Stati membri jistgħu japplikaw kunċetti iktar ristretti, li jinkludi il-valur tal-bejgħ, definizzjonijiet proċessorjali u settorjali. “Xiri ta’ oġġetti ta’ l-enerġija u elettriku” għandu jfisser l-ispiża attwali enerġija mixtrija jew iġġenerata fin-negozju. Prodotti ta’ elettriku, sħana u enerġija biss u li jintużaw sabiex isaħħnu jew skon l-iskopijiet ta’ l-Artikolu 8(2)(b) u (ċ) huma inklużi. It-taxxi kollha huma inklużi, ħlief il-VAT li trid titnaqqas. “Valur tal-produzzjoni” għandu jfisser bejgħ, u jinkludi sussidji direttament marbutin mal-prezz tal-prodott, iżżid u tnaqqas it-tibdil fl-istokks ta’ oġġetti lesti, xogħol mhux lest u oġġetti u servizzi mixtrija biex jerġgħu jinbiegħu, naqqas ix-xiri ta’ oġġetti li se jerġgħu jinbiegħu. “Valur miżjud” għandu jfisser il-bejgħ totali li fuqu tapplika il-VAT li jinkludi bejgħ permezz ta’ esportazzjoni u tnaqqas ix-xiri totali li fuqu tapplika il-VAT inkluż dawk l-oġġetti importati. Stati Membri, li bħalissa japplikaw sistemi ta’ taxxa nazzjonali dwar l-enerġija u fejn negozji li huma konċentrati fuq l-enerġija huma definiti skond kriterji barra minn spejjeż ta’ enerġija meta tqabbel mal-valur tal-produzzjoni u taxxa nazzjonali pagabbli fuq l-enerġija mqabbla mal-valur miżjud, għandhom jingħataw perjodu ta’ transizzjoni sa mhux aktar tard mill-1 ta’ Jannar 2007 biex jadottaw għad-definizzjoni kif imniżżla f’punt (a) l-ewwel subparagrafu; (b) fejn ikun hemm ftehim milħuq bl-impriżi jew assoċjazzjonijiet ta’ impriżi, jew fejn skemi ta’ permessi negozzjabbli jew arranġamenti ekwivalenti ikunu implimentati, jekk kemm-il darba iwasslu biex jintlaħqu l-oġġettivi dwar protezzjoni ambjentali jew titjib fl-effiċjenza ta’ l-enerġija. 2. Minkejja l-Artikolu 4(1), Stati Membri jistgħu japplikaw livell ta’ tassazzjoni sa zero fuq prodotti ta’ enerġija u elettriku kif definit fl-Artikolu 2, meta jkunu użati għall-negozji konċentrati fuq enerġija kif definit fil-paragrafu 1 ta’ dan l-Artikolu. 3. Minkejja l-Artikolu 4(1), Stati Membri jistgħu japplikaw livell ta’ tassazzjoni sa 50 % tal-livelli minimi f’din id-Direttiva għall-prodotti ta’ enerġija u elettriku kif definit fl-Artikolu 2, meta użati minn entitajiet kummerċjali kif definit fl-Artikolu 11, li mhumiex konċentrati fuq enerġija kif definit fil-paragrafu 1 ta’ dan l-Artikolu. 4. Negozji li jgawdu mill-possibilitajiet li hemm rifernza għalihom f’paragrafi 2 u 3 għandhom jidħlu fi ftehim, skemi ta’ permessi negozjabbli jew arranġamenti ekwivalenti kif hemm riferut fil-paragrafu 1(b). Il-ftehim, skemi ta’ permessi negozjabbli jew arranġamenti ekwivalenti għandhom iwasslu biex jintlaħqu għanijiet ambjentali jew effiċjenza ikbar fl-enerġija, ġeneralment ekwivalenti għal dak li seta’ nkiseb li kieku r-rati minimi standard tal-Komunità kienu osservati.”

B. Id-dritt Pollakk

8. Il-Punt 8 tal-Artikolu 31a(1) tal-Ustawa o podatku akcyzowym tas-6 ta’ Diċembru 2008 ( 5 ) (iktar ’il quddiem id-“Dritt Pollakk dwar id-Dazju tas-Sisa”) jipprevedi: “1. Tranżazzjonijiet taxxabbli li huma suġġetti għad-dazju tas-sisa għandhom ikunu eżentati mid-dazju tas-sisa jekk huma jikkonċernaw prodotti tal-karbonju użati sabiex isaħħnu: […] 8) minn negozji kkonċentrati fl-enerġija li jużaw prodotti tal-karbonju li fihom ġiet stabbilita sistema sabiex tilħaq għanijiet ta’ protezzjoni ambjentali jew effiċjenza ikbar fl-enerġija” ( 6 ).

9. Il-punt 5 tal-Artikolu 31b(1) tad-Dritt Pollakk dwar id-Dazju tas-Sisa jipprevedi: “tranżazzjonijiet taxxabbli li huma suġġetti għad-dazju tas-sisa għandhom ikunu eżentati mid-dazju tas-sisa jekk jikkonċernaw prodotti tal-gass użati sabiex isaħħnu: […] 5) minn negozji kkonċentrati fl-enerġija li jużaw prodotti tal-gass li fihom ġiet stabbilita sistema sabiex tikseb għanijiet ta’ protezzjoni ambjentali jew effiċjenza ikbar fl-enerġija” ( 7 ).

10. L-Artikolu 31c tad-Dritt Pollakk dwar id-Dazju tas-Sisa fih id-definizzjoni li ġejja: “Li ġejja għandha titqies skema sabiex jintlaħqu għanijiet ta’ protezzjoni ambjentali jew effiċjenza ikbar fl-enerġija indikati fil-punt (8) tal-Artikolu 31a(1) u fil‑punt 5 tal-Artikolu31b(1): 1) Is-sistema Ewropea għall-iskambju ta’ emissjonijiet skont id-Dritt tat-12 ta’ Ġunju 2015 dwar l-iskema għall-iskambju ta’ kwoti ta’ emissjoni ta’ gassijiet serra (Dz. U. oġġett 1223, u tal-2016, oġġetti 266, 542, 1579 u 1948) u d-dispożizzjonijiet adottati fuq il-bażi tal-Artikoli 25(4) u 29(1) ta’ din il-liġi; ( 8 ) […]”.

III. L-isfond tat-tilwima u l-proċedura prekontenzjuża

11. Fit-3 ta’ Frar 2016, fil-kuntest tas-sistema UE‑Pilota, il-Kummissjoni informat lill-awtoritajiet Pollakki li hija kellha tħassib li dan l-Istat Membru ma kienx qiegħed jikkonforma mar-rekwiżiti tal-Artikolu 17(1)(b) u (4) tad-Direttiva 2003/96. Ir-raġuni għal dan kienet li d-Dritt Pollakk dwar id-Dazju tas-Sisa jagħti eżenzjoni awtomatika mid-dazju tas-sisa fuq prodotti tal-enerġija (prodotti tal-karbonju u tal-gass) użati minn kumpanniji kkonċentrati fl-enerġija koperti mis-Sistema tal-Unjoni għall-iskambju ta’ emissjonijiet prevista fid-Direttiva 2003/87/KE ( 9 ). Il-Kummissjoni kkunsidrat li, sabiex wieħed jibbenefika mill-eżenzjoni ta’ taxxa skont l-Artikolu 17(2) tad-Direttiva 2003/96, l-Artikolu 17(4) tad-direttiva jeħtieġ li impriżi għandhom l-ewwel jistabbilixxu sistemi kif deskritti fil-paragrafu 1(b) ta’ din id-dispożizzjoni li jwasslu sabiex jintlaħqu għanijiet ambjentali jew effiċjenza ikbar fl-enerġija lil hinn minn dawk li nkisbu sempliċement permezz tal-parteċipazzjoni tagħhom fis-Sistema tal-Unjoni għall-iskambju ta’ emissjonijiet.

12. Fir-rispons tiegħu tal-31 ta’ Marzu 2016, il-Gvern Pollakk sostna li s-sistema tal-Unjoni għall-iskambju ta’ emissjonijiet ikkwalifikat bħala skema ta’ permessi negozjabbli kif deskritta fl-Artikolu 17(1)(b) tad-Direttiva 2003/96 li twassal sabiex jintlaħqu għanijiet ambjentali jew effiċjenza ikbar fl-enerġija sa fejn l-għanijiet ta’ din id-direttiva jikkonsistu fil-kisba ta’ protezzjoni ambjentali permezz tal-użu ta’ miżuri fiskali. Huwa kkunsidra wkoll li impriżi kummerċjali li, sabiex jilħqu l-għanijiet tagħhom għandhom il-piż ta’ spejjeż miżjuda (minbarra dawk ta’ natura purament fiskali) ma għandhomx ikollhom isostnu l-piż għat-tieni darba ta’ dazju tas-sisa.

13. Fit-8 ta’ Marzu 2018, il-Kummissjoni bagħtet ittra ta’ intimazzjoni lir-Repubblika tal-Polonja. Skont il-Kummissjoni, billi teżenta lil negozji kkonċentrati fl-enerġija li huma koperti mis-sistema tal-Unjoni għall-Iskambju ta’ Emissjonijiet mid-Dazju tas-Sisa fuq prodotti tal-karbonju u tal-gass, ir-Repubblika tal-Polonja kienet naqset fl-obbligi tagħha skont l-Artikolu 17(1)(b) u (4) tad-Direttiva 2003/96. Il-Kummissjoni rrepetiet l-opinjoni tagħha li, sabiex jikkwalifikaw għat-tnaqqis jew eżenzjonijiet skont l-Artikolu 17 tad-direttiva, negozji għandhom jistabbilixxu skemi li jilħqu miri ambjentali jew ta’ effiċjenza fl-enerġija minbarra dawk tas-sistema tal-Unjoni għall-iskambju ta’ emissjonijiet.

14. Għal din l-ittra ta’ intimazzjoni, l-awtoritajiet Pollakki rrispondew permezz tal-ittra tat-8 ta’ Mejju 2018. Huma ċaħdu l-pożizzjoni tal-Kummissjoni fl-intier tagħha, billi sostnew li s-sistema tal-Unjoni għall-iskambju ta’ emissjonijiet ikkostitwixxiet “skema ta’ permessi negozjabbli” fis-sens tal-Artikolu 17(1)(b) u (4) tad-Direttiva 2003/96.

15. Fis-26 ta’ Lulju 2019, il-Kummissjoni bagħtet opinjoni motivata lir-Repubblika tal-Polonja li tikkonċerna n-nuqqas allegat tagħha milli tissodisfa l-obbligi tagħha skont l-Artikolu 17(1)(b) u (4) tad-Direttiva 2003/96.

16. Minħabba li l-Kummissjoni ma kinitx issodisfatta bir-risposta tad‑19 ta’ Settembru 2019 li fiha l-awtoritajiet Pollakki sostnew il-pożizzjoni tagħhom, il-Kummissjoni ddeċidiet fis-27 ta’ Ottubru 2019 sabiex tressaq din l-azzjoni quddiem il-Qorti tal-Ġustizzja.

IV. It-talbiet tar-rikors u l-proċedura quddiem il-Qorti tal-Ġustizzja

17. Permezz ta’ din l-azzjoni għan-nuqqas ta’ sodisfazzjon tar-rekwiżiti, li waslet għand il-Qorti tal-Ġustizzja fis-16 ta’ Marzu 2020, il-Kummissjoni ssostni li l-Qorti tal-Ġustizzja għandha: – tiddikjara li, billi timplimenta liġi li tagħti eżenzjoni mid-dazju tas-sisa fuq prodotti tal-enerġija użati minn negozji kkonċentrati fl-enerġija koperti mis-Sistema tal-Unjoni għall-Iskambju ta’ Emissjonijiet, ir-Repubblika tal-Polonja naqset milli tissodisfa l-obbligi tagħha skont l-Artikolu 17(1)(b) u l-Artikolu 17(4) tad-Direttiva 2003/96; – tordna lir-Repubblika tal-Polonja sabiex tħallas l-ispejjeż.

18. Ir-Repubblika tal-Polonja tiddikjara li l-Qorti tal-Ġustizzja għandha: – tiċħad l-azzjoni fl-intier tagħha bħala infondata; u – tordna lill-Kummissjoni sabiex tħallas l-ispejjeż.

19. Il-partijiet issottomettew osservazzjonijiet bil-miktub. Skont l-Artikolu 76(2) tar-Regoli tal-Proċedura tagħha, il-Qorti tal-Ġustizzja ddeċidiet li ma żżommx seduta.

V. L-argumenti tal-partijiet

A. L-argumenti tal-Kummissjoni

20. Sabiex jibbenefikaw mill-eżenzjoni mil-livell minimu ta’ tassazzjoni għal kombustibbli li jintużaw sabiex isaħħnu skont l-Artikolu 17(2) tad-Direttiva 2003/96, negozji kkonċentrati fl-enerġija għandhom jidħlu fi ftehim, skemi ta’ permessi negozjabbli jew arranġamenti ekwivalenti, kif indikati fl-Artikolu 17(1)(b) u (4) tad-Direttiva 2003/96. Fil-fehma tal-Kummissjoni, il-parteċipazzjoni fis-sistema tal-Unjoni għall-iskambju ta’ emissjonijiet li ssegwi mill-Artikolu 2(1) tad-Direttiva 2003/87, ma tistax titqies bħala “skema ta’ permessi negozjabbli” għall-finijiet tal-Artikolu 17(1)(b) u (4) tad-Direttiva 2003/96.

21. Il-Kummissjoni tasal għal din il-konklużjoni minkejja r-rikonoxximent tagħha li s-sistema tal-Unjoni għall-iskambju ta’ emissjonijiet tikkostitwixxi skema ta’ permessi negozjabbli fis-sens ġeneriku ta’ dik il-kelma u li twassal sabiex jintlaħqu għanijiet ambjentali, jiġifieri t-tnaqqis ta’ emissjonijiet ta’ gassijiet serra. Fil-fehma tagħha, il-kliem “skema ta’ permessi negozjabbli” li ma huwiex iddefinit fid-Direttiva 2003/96, għandu jiġi interpretat fid-dawl tal-għanijiet segwiti mil-leġiżlatura tal-Unjoni u b’tali mod li jiggarantixxu l-koerenza mal-leġiżlazzjoni tagħha. Il-Kummissjoni ssostni li, jekk wieħed kellu jikkunsidra s-sistema tal-Unjoni għall-iskambju ta’ emissjonijiet li hija “skema ta’ permessi negozjabbli” għall-finijiet tal-Artikolu 17 tad-Direttiva 2003/96, u għalhekk, biex jiġu eżentati negozji kkonċentrati fl-enerġija mid-dazju tas-sisa fuq kombustibbli li jsaħħnu, id-Direttiva 2003/87 ma tkunx tista’ tibqa’ tilħaq l-għan tagħha, jiġifieri, “sabiex tippromwovi t-tnaqqis ta’ l-emissjoni tal-gassijiet serra b’manjiera effettiva rigward spejjez u effiċjenza ekonomika” ( 10 ).

22. Sabiex issostni l-opinjoni tagħha, il-Kummissjoni tistrieħ fuq dikjarazzjonijiet li għandhom jiġu ppreżentati f’Anness mal-minuti tal-laqgħa tal-Kunsill li fiha ġiet adottata d-Direttiva 2003/96. Dawn il-minuti jipprevedu fil-punt 2 tagħhom: “fuq il-bażi ta’ proposta mill-Kummissjoni, il-Kunsill jikkommetti ruħu b’mod pożittiv sabiex jeżamina miżuri fiskali li ser jakkumpanjaw l-implimentazzjoni futura ta’ skema tal-Komunità għall-iskambju ta’ emissjoni, partikolarment sabiex jiġu evitati każijiet ta’ tassazzjoni doppja” [traduzzjoni mhux uffiċjali] ( 11 ). Il-Kummissjoni tikkonkludi minn din id-dikjarazzjoni li tassazzjoni skont id-Direttiva 2003/96 u l-applikazzjoni tas-Sistema tal-Unjoni għall-Iskambju ta’ Emissjonijiet għandhom l-iskop li bħala prinċipju jeżistu flimkien.

23. B’żieda ma’ dan, il-Kummissjoni tistrieħ fuq il-premessi 28 u 29 tad-Direttiva 2003/96 sabiex issostni l-argument tagħha li l-vantaġġi fiskali previsti fl-Artikolu 17 tad-direttiva ġew introdotti mil-leġiżlatura sabiex itejbu l-protezzjoni ambjentali jew l-effiċjenza fl-enerġija. Tali għanijiet ma jintlaħqux jekk l-eżenzjoni fiskali tingħata sempliċement minħabba li operatur huwa kopert minn strument obbligatorju ieħor tad-dritt tal-Unjoni, bħall-iskema għall-iskambju ta’ emissjonijiet. Għalhekk, skont il-Kummissjoni, il-kunċett ta’ “skemi ta’ permessi negozjabbli” fis-sens tal-Artikolu 17(1)(b) u (4) tad-Direttiva 2003/96 ikopri biss skemi li jippermettu li jintlaħqu l-għanijiet ambjentali jew l-effiċjenza ikbar fl-enerġija li jeċċedu r-riżultati tal-implimentazzjoni ta’ skemi imperattivi oħrajn stabbiliti mill-atti tal-Unjoni. Id-dispożizzjonijiet tad-Dritt Pollakk dwar id-Dazju tas-Sisa jistgħu fil-fatt jegħlbu kompletament l-ispiża għal ċertifikati ta’ emissjoni li jċaħħdu lis-sistema tal-Unjoni għall-iskambju ta’ emissjonijiet mill-għan tagħha għaliex li jiġu evitati tali spejjeż huwa l-aspett prinċipali li hija bbażata fuqu din l-iskema.

24. L-Artikolu 17(1)(b) u (4) tad-Direttiva 2003/96 għandu għalhekk jiġi interpretat li jikkonċerna titjib fil-protezzjoni ambjentali jew fl-effiċjenza fl-enerġija li jmorru lil hinn minn dak li huwa previst minn strumenti li jorbtu tad-dritt tal-Unjoni, bħas-Sistema għall-Iskambju ta’ Emissjonijiet.

25. Il-Kummissjoni tosserva wkoll li d-Direttiva 2003/87 fiha strumenti speċifiċi tagħha maħsuba sabiex jikkontribwixxu għall-preżervazzjoni tal-integrità tas-suq intern u sabiex jiġu evitati d-distorsjonijiet tal-kompetizzjoni fil-kamp ta’ applikazzjoni tas-Sistema tal-Unjoni għall-Iskambju ta’ Emissjonijiet ( 12 ). Dawn huma l-allokazzjoni ta’ kwoti mingħajr ħlas skont l-Artikoli 10a, 10b u 10c tad-Direttiva 2003/87 (fir-rigward ta’ installazzjonijiet stazzjonarji) jew id-dritt tal-Istati Membri sabiex jadottaw miżuri finanzjarji favur setturi jew subsetturi esposti għal riskju sinjifikattiv ta’ rilokazzjoni tal-emissjonijiet tal-karbonju fir-rigward ta’ spejjeż ta’ emissjoni indiretti li ntbagħtu u wasslu għal żieda fil-prezz tal-elettriku. Tali miżuri huma, madankollu, suġġetti għar-regoli tal-għajnuna mill-istat. Fl-opinjoni tal-Kummissjoni, ir-regoli deskritti iktar ’il fuq tad-Dritt Pollakk dwar id-Dazju tas-Sisa li huma ’l barra minn u b’żieda mal-miżuri previsti f’din id-direttiva għandhom ir-riskju li jwasslu għal distorsjoni fil-kompetizzjoni.

26. Kif ir-Repubblika tal-Polonja kkonfermat fir-risposta bil-miktub tagħha għad-domandi magħmula mill-Qorti tal-Ġustizzja, l-eżenzjonijiet mid-dazju tas-sisa previsti fil-punt 8 tal-Artikolu 31a(1) u f’punt 5 tal-Artikolu 31b(1) tad-Dritt Pollakk dwar id-Dazju tas-Sisa japplikaw indipendentement minn jekk il-kumpanniji kkonċentrati fl-enerġija li jibbenefikaw minnha rċevewx diġà jew qegħdin jirċievu wkoll allokazzjonijiet ta’ emissjoni mingħajr ħlas skont id-Direttiva 2003/87.

27. Il-Kummissjoni tispjega b’mod ulterjuri li l-Polonja nnotifikat skema ta’ għajnuna mill-Istat għas-snin 2019 u 2020 li biha ċerti kumpanniji jistgħu japplikaw għall-kumpens ta’ sehem mill-“kosti [spejjeż] indiretti tal-emissjonijiet” tagħhom. Kif previst mil-linji gwida applikabbli ( 13 ), din l-għajnuna mill-istat kellha intensità massima ta’ 75 % u kienet biss applikabbli għal konsum ta’ elettriku li jeċċedi l-1 Gigawatt fis-siegħa kull sena. Il-Kummissjoni kkunsidrat din l-għajnuna kompatibbli mas-suq intern ( 14 ). Kunsiderazzjoni importanti madankollu, kienet, li l-għajnuna ma setgħetx tiġi akkumulata b’sussidju ta’ taxxa/eżenzjoni ta’ taxxa skont ir-regoli tad-Dritt Pollakk dwar id-Dazju tas-Sisa deskritt iktar ’il fuq ( 15 ). Il-Kummissjoni speċifikat ukoll li huma biss ftit l-impriżi li ħadu vantaġġ minn din l-iskema tal-għajnuna mill-Istat. Dan ifisser mad-daqqa t’għajn li l-vantaġġi tat-taxxa mogħtija skont id-Dritt Pollakk dwar id-Dazju tas-Sisa li ma humiex limitati għal “kosti [spejjeż] tal-kwoti tal-ETS tal-UE ttrasferiti fil-prezzijiet tal-elettriku” iżda huma mogħtija awtomatikament għal faħam u gass użati minn negozji sabiex isaħħnu malli impriża kkonċentrata fuq l-enerġija hija koperta mis-Sistema għall-Iskambju ta’ Emissjonijiet hija iktar attraenti mill-iskema għall-kumpens ta’ spejjeż indiretti tal-emissjonijiet.

28. Il-Kummissjoni ssostni b’mod ulterjuri li, għall-kuntrarju tal-allegazzjoni tal-Gvern Pollakk, il-pożizzjoni tagħha li l-Artikolu 17(1)(b) ma jkoprix is-sistema ta’ skambju tal-emissjonijiet tal-Unjoni ma hijiex f’kunflitt mal-proposta tagħha tat-13 ta’ April 2011 għal Direttiva tal-Kunsill li temenda d-Direttiva 2003/96/KE li tirriforma l-istruttura tal-Komunità dwar tassazzjoni fuq prodotti ta’ enerġija u elettriku ( 16 ). Hija kienet ipproponiet emenda fl-Artikolu 14 tad-Direttiva 2003/96 billi jiżdied punt (d). Dan il-punt kien fih eżenzjoni (obbligatorja) mit-tassazzjoni ta’ “prodotti tal-enerġija użati għall-attivitajiet soġġetti għall-iskema tal-Unjoni fi ħdan it-tifsira tad-Direttiva 2003/87/KE, u mhux esklużi minnha” ( 17 ). Il-Kummissjoni madankollu, tinnota, li dan kien jikkonċerna biss “tassazzjoni li tirrigwarda s-CO2”. Distinzjoni espliċita kellha tiġi introdotta bl-emenda proposta fid-Direttiva 2003/96 bejn tassazzjoni tal-enerġija speċifikament marbuta ma’ emissjonijiet-CO2 li jappartjenu għall-konsum tal-prodotti kkonċernati, minn naħa, u tassazzjoni tal-enerġija bbażata fuq kontenut tal-enerġija tal-prodotti (tassazzjoni tal-konsum tal-enerġija ġenerali), min-naħa l-oħra. It-tassazzjoni ta’ kombustibbli użati sabiex isaħħnu għall-finijiet tan-negozju koperta mill-Artikolu 17 tad-Direttiva 2003/96 (li tinkludi skont l-emenda proposta tagħha) ikkonċernat l-aħħar wieħed minn dawn iż-żewġ każijiet. Għalhekk, u għal kjarifika, il-Kummissjoni pproponiet b’mod ulterjuri sabiex temenda l-Artikolu 17 inkluż permezz ta’ paragrafu 3 li kellu jipprevedi li “skemi ta’ permessi negozjabbli” għall-finijiet ta’ din id-dispożizzjoni “għandha tfisser skemi ta’ permessi negozjabbli differenti mill-iskema tal-Unjoni fi ħdan it-tifsira tad-Direttiva 2003/87/KE” ( 18 ).

B. L-argumenti tar-Repubblika tal-Polonja

29. Kif diġà indikajt, ir-Repubblika tal-Polonja, min-naħa l-oħra, issostni li s-sistema tal-Unjoni għall-Iskambju ta’ Emissjonijiet fil-fatt tikkostitwixxi “skema ta’ permessi negozjabbli” għall-finijiet tal-Artikolu 17(1)(b) u (4) tad-Direttiva 2003/96.

30. Hija targumenta li, fuq il-bażi tal-mod li bih oriġinat u l-prinċipji li jirregolaw it-tħaddim tagħha, s-Sistema tal-Unjoni għall-Iskambju ta’ Emissjonijiet tissodisfa l-kriterji kollha ta’ “skema ta’ permessi negozjabbli”. Din l-iskema twassal ukoll sabiex jintlaħqu għanijiet ambjentali. F’dan ir-rigward ir-Repubblika tal-Polonja tinvoka s-sentenza tal-Qorti tal-Ġustizzja tad-29 ta’ Marzu 2012, Il‑Kummissjoni vs Il-Polonja, li fiha l-Qorti tal-Ġustizzja ddikjarat li “l-għan prinċipali ddikjarat tad-Direttiva 2003/87 huwa li jitnaqqsu, b’mod sostanzjali, l-emissjonijiet tal-gassijiet serra sabiex jiġi osservati l-impenji tal-Unjoni u tal-Istati Membri fid-dawl tal-Protokoll ta’ Kyoto” ( 19 ). Ir-Repubblika tal-Polonja ssostni b’mod partikolari li l-kliem tal-Artikolu 17(1)(b) u (4) tad-Direttiva 2003/96 ma jagħti l-ebda indikazzjoni li l-għanijiet ambjentali jew it-titjib fl-effiċjenza fl-enerġija għandhom imorru lil hinn minn dawk li jistgħu jinkisbu mis-sistema obbligatorja prevista fid-dritt tal-Unjoni. Lanqas il-premessi 28 u 29 tad-Direttiva 2003/96 ma jsostnu tali fehma.

31. Minħabba li d-Direttivi 2003/96 u 2003/87 kienu elaborati kważi b’mod simultanju, ir-Repubblika tal-Polonja hija tal-opinjoni li jekk is-Sistema tal-Unjoni għall-Iskambju ta’ Emissjonijiet ma kellhiex titqies li hija “skema ta’ permessi negozjabbli” għall-finijiet tal-Artikolu 17(1)(b) u (4) tad-Direttiva 2003/96, dan kien ikun iddikjarat bi kliem espliċitu mil-leġiżlatura tal-Unjoni. Fl-opinjoni tagħha, dawn id-dispożizzjonijiet kellhom il-ħsieb li jevitaw “tassazzjoni doppja” ta’ negozji kkonċentrati fl-enerġija li kienu wkoll koperti mis-Sistema tal-Unjoni għall-Iskambju ta’ Emissjonijiet.

32. Skont ir-Repubblika tal-Polonja, il-proposta tal-Kummissjoni tat‑13 ta’ April 2011 għal Direttiva tal-Kunsill li temenda d-Direttiva 2003/96/KE pprevediet emendi fl-Artikolu 17(2) u (3) tad-Direttiva 2003/96 sabiex teskludi lis-Sistema tal-Unjoni għall-Iskambju ta’ Emissjonijiet mill-ambitu ta’ “skemi ta’ permessi negozjabbli” għall-finijiet tal-Artikolu 17 tad-Direttiva 2003/96. Tali emenda kienet neċessarja biss għaliex, skont ir-regoli li għadhom jipprevalu, is-Sistema tal-Unjoni għall-Iskambju ta’ Emissjonijiet kienet koperta minn dawn id-dispożizzjonijiet. Il-proposta ma kinitx, fi kwalunkwe każ, adottata mill-Kunsill.

33. Fir-rigward tad-dikjarazzjonijiet li għandhom jidħlu f’Anness għall-“minuti tal-laqgħha tal-Kunsill li fiha […] d-Direttiva [2003/96 kienet] adottata” li fuqhom il-Kummissjoni tistrieħ, ir-Repubblika tal-Polonja tikkunsidra li dawn ma kinux jirreferu għall-applikazzjoni tal-Artikolu 17 tad-Direttiva 2003/96 iżda aħjar kien fihom biss dikjarazzjonijiet ġenerali, bħal pereżempju l-fatt li, fuq il-bażi ta’ proposta mill-Kummissjoni, il-Kunsill kien ikkommetta ruħu li janalizza b’manjiera kostruttiva l-miżuri fiskali li kellhom jakkumpanjaw l-implimentazzjoni futura tas-Sistema tal-Unjoni għall-Iskambju ta’ Emissjonijiet sabiex tiġi evitata tassazzjoni doppja.

VI. Evalwazzjoni

34. Hija ġurisprudenza stabbilita li, fil-proċeduri skont l-Artikolu 258 TFUE, huwa għall-Kummissjoni sabiex tipprova l-eżistenza tal-ksur allegat u sabiex tipprovdi lill-Qorti tal-Ġustizzja bl-informazzjoni neċessarja għal dawn il-finijiet ( 20 ). Hija wkoll ġurisprudenza stabbilita li l-Qorti tal-Ġustizzja tista’ teżamina motivi ta’ lment biss li kienu fformulati mill-Kummissjoni diġà fl-istadju ta’ opinjoni motivata ( 21 ).

35. Isegwi li f’kawża ta’ dan it-tip fejn il-ksur allegat jistrieħ fuq il-kontenzjoni li dritt nazzjonali ma jħarisx il-kliem ta’ direttiva, is-suċċess tal-każ tal-Kummissjoni għandu jistrieħ sussegwentement fuq jekk interpretatx il-kliem tad-direttiva korrettament u l-argumenti attwali mqajma mill-Kummissjoni f’kemm il-proċedimenti prekontenzjużi u l-proċedura preżenti.

36. Peress li hemm kunsens ġenerali bejn il-partijiet rigward il-fatti li fuqhom hija bbażata din il-kawża, ser jidher li din il-kawża tikkonċerna fl-intier tagħha d-domanda dwar l-interpretazzjoni tal-Artikolu 17 tad-Direttiva 2003/96. Il-partijiet jaqblu li r-Repubblika Pollakka daħlet fis-seħħ liġi li tagħti eżenzjoni mid-dazju tas-sisa lill-prodotti tal-enerġija (prodotti tal-faħam u tal-gass) użati minn kumpanniji kkonċentrati fl-enerġija koperti mis-Sistema tal-Unjoni għall-Iskambju ta’ Emissjonijiet prevista fid-Direttiva 2003/87. Huma jaqblu b’mod ulterjuri – u dan huwa rilevanti fir-rigward tal-argumenti tal-Kummissjoni – li l-effett ta’ dan id-dritt nazzjonali huwa li din l-eżenzjoni tingħata b’mod awtomatiku, u indipendentement minn jekk in-negozji bbenefikawx diġà minn xi miżuri ta’ sostenn skont id-Direttiva 2003/87, bħal, pereżempju, l-allokazzjoni ta’ kwoti ta’ emissjonijiet mingħajr ħlas. Id-domanda għalhekk hija, jekk tali metodu ta’ implimentazzjoni huwiex kopert mill-Artikolu 17(1)(b) u (4) tad-Direttiva 2003/96.

37. L-Artikolu 4 tad-Direttiva 2003/96 jobbliga lill-Istati Membri sabiex jimponu livelli minimi ta’ tassazzjoni fuq prodotti tal-enerġija u elettriku kif iddefiniti fl-Artikolu 2. Dan l-obbligu huwa suġġett għal numru ta’ eżenzjonijiet mir-rata minima, li, fil-każ tal-Artikolu 14 tad-direttiva, huma obbligatorji. F’okkażjonijiet oħrajn, l-Istati Membri jistgħu jagħżlu jekk japplikawhomx. Hekk huwa l-każ bl-Artikolu 17 tad-Direttiva 2003/96 li l-interpretazzjoni tiegħu hija ċ-ċentru ta’ din il-kawża.

38. Għan wieħed ġenerali tad-Direttiva 2003/96 huwa li jiddisswadi lill-Istati Membri milli jikkompetu għal-lokazzjoni industrijali ta’ impriżi billi joffru rati ta’ taxxa tal-enerġija baxxi fuq l-użu ta’ karburant fossili. Dan isir billi jiġu preskritti livelli ta’ tassazzjoni tal-UE minimi skont l-Artikolu 1 tad-direttiva. L-għan indirett ta’ din il-miżura huwa wkoll sabiex jiddisswadi l-użu ta’ karburanti fossili b’mod ġenerali. L-Artikolu 17 tad-Direttiva 2003/96, madankollu, jawtorizza lill-Istati Membri sabiex jidderogaw mit-termini ta’ dawn l-obbligi ta’ tassazzjoni billi japplikaw ċerti eżenzjonijiet u tnaqqis ta’ dazju tas-sisa fejn il-kundizzjonijiet speċifikati f’din id-dispożizzjoni kienu ssodisfatti. Dan jiffavorixxi – iżda mhux biss – negozji kkonċentrati fuq l-enerġija. Ir-raġunament għal dan – simili għal dak ta’ miżuri mmirati lejn setturi bir-riskju ta’ rilokazzjoni tal-karbonju skont id-Direttiva 2003/87 ( 22 ) – huwa doppju. Id-dispożizzjonijiet jimmiraw li jmorru kontra r-riskju ta’ rilokazzjoni ta’ negozji kkonċentrati fuq l-enerġija lejn pajjiżi fejn ma japplikawx tali taxxi jew dawk ħafna iktar baxxi. Dan għandu tendenza li jfixkel l-Unjoni Ewropea bħala lokazzjoni industrijali u l-kompetittività tagħha. ( 23 )Barra minn hekk, tali rilokazzjonijiet jistgħu jseħħu lejn pajjiżi fejn l-enerġija ma hijiex biss ħafna irħas iżda fejn standards ambjentali b’mod ġeneriku huma ħafna inqas minn dawk Ewropej.

A. L-interpretazzjoni tal-Artikolu 17(1) tad-Direttiva 2003/96 u t-tifsira ta’ “skemi ta’ permessi negozjabbli” fl-Artikolu 17(1)(b) u l-Artikolu 17(4) tad-Direttiva 2003/96

39. Kif diġà osservajt, il-każ tal-Kummissjoni jistrieħ essenzjalment fuq il-kontenzjoni li r-riferiment għall-“iskemi ta’ permessi negozjabbli” fl-Artikolu 17(1)(b) u (4) tad-Direttiva 2003/96 ma jestendix għall-parteċipazzjoni fis-Sistema tal-Unjoni għall-Iskambju ta’ Emissjonijiet.

40. Il-kliem tal-Artikolu 17 tad-Direttiva 2003/96, ċertament, ma huwiex sa ċertu punt ċar. L-ewwel paragrafu ta’ dak l-Artikolu jipprevedi li l-Istati Membri jistgħu japplikaw tnaqqis fit-taxxa fuq il-konsum ta’ prodotti tal-enerġija użati sabiex isaħħnu, (1) favur negozji li huma kkonċentrati fl-enerġija u (2) fejn ikun hemm ftehim milħuq bl-impriżi jew assoċjazzjonijiet ta’ impriżi, jew fejn l-iskemi ta’ permessi negozjabbli jew arranġamenti ekwivalenti jkunu implimentati, jekk kemm‑il darba dawn iwasslu sabiex jintlaħqu għanijiet ta’ protezzjoni ambjentali jew it-titjib fl-effiċjenza fl-enerġija. Dawn il-possibbiltajiet jeħtieġu, madankollu, li l-livelli minimi ta’ tassazzjoni preskritti fid-direttiva jkunu rrispettati fuq livell ġenerali għal kull negozju.

41. L-Artikolu 17(2) tad-Direttiva 2003/96 jipprevedi madankollu li, minkejja d-dispożizzjonijiet tal-Artikolu 4(1), l-Istati Membri jistgħu jeżentaw lil negozji totalment minn tali tassazzjoni fuq il-konsum ta’ prodotti tal-enerġija u elettriku (kif iddefiniti fl-Artikolu 2 tad-direttiva) meta jkunu użati għal “negozji konċentrati fuq enerġija” kif iddefiniti fl-Artikolu 17(1) tad-direttiva. L-Artikolu 17(3) tad-direttiva sussegwentement jipprevedi għal kategorija separata ta’ livell ta’ tassazzjoni sa 50 % tal-livelli minimi, meta “użati minn entitajiet kummerċjali kif definit fl-Artikolu 11, li mhumiex konċentrati fuq enerġija kif definit fil-paragrafu 1 ta’ dan l-Artikolu”.

42. L-Artikolu 17(4) tad-Direttiva 2003/96 jipprevedi li negozji li jgawdu minn tali eżenzjoni ta’ taxxa fl-Artikolu 17(2) jew tnaqqis fit-taxxa fl-Artikolu 17(3) għandhom jidħlu fi “ftehim, skemi ta’ permessi negozjabbli jew arranġamenti ekwivalenti kif hemm riferut fil-paragrafu 1(b)”. Dawn il-ftehim, skemi ta’ permessi negozjabbli jew arranġamenti ekwivalenti għandhom, madankollu, iwasslu sabiex jintlaħqu għanijiet ambjentali jew effiċjenza ikbar fl-enerġija, ġeneralment ekwivalenti għal dak li seta’ nkiseb li kieku r-rati minimi standard tal-Komunità kienu osservati. B’kuntrast, paragrafu 1(b) tal-Artikolu 17 tad-Direttiva 2003/96 ma jagħtix indikazzjoni ta’ dan ir-rekwiżit ( 24 ).

43. Minħabba li d-Dritt Pollakk dwar id-Dazju tas-Sisa jittratta eżenzjoni kompleta mit-tassazzjoni għal negozji kkonċentrati fl-enerġija, huwa ċar li l-Polonja bbażat punt 8 tal-Artikolu 31a(1) u punt 5 tal-Artikolu 31b(1) tad-Dritt Pollakk dwar id-Dazju tas-Sisa fuq id-dispożizzjonijiet tal-Artikolu 17(2) tad-Direttiva 2003/96. Dan ifisser li, minkejja n-nuqqas ġenerali ta’ ċarezza msemmija iktar ’il fuq tal-Artikolu 17 tad-direttiva b’mod, l-Artikolu 17(4) ta’ din id-direttiva huwa applikabbli. Skont din id-dispożizzjoni, “[N]egozji li jgawdu […] għandhom jidħlu fi […] skemi ta’ permessi negozjabbli jew arranġamenti ekwivalenti kif hemm riferut fil-paragrafu 1(b)”, u dawn “l-iskemi ta’ permessi negozjabbli jew arranġamenti ekwivalenti għandhom iwasslu sabiex jintlaħqu għanijiet ambjentali jew effiċjenza ikbar fl-enerġija, ġeneralment ekwivalenti għal dak li seta’ nkiseb li kieku r-rati minimi standard tal-Komunità kienu osservati”.

44. Meta titqies il-kwistjoni dwar jekk il-Polonja ssoddisfatx l-obbligi tagħha, il-mistoqsija kritika, għalhekk, hija xi tfisser “skema ta’ permessi negozjabbli” kif stabbilita fl-Artikolu 17(1)(b) tad-Direttiva 2003/96. Mistoqsija ulterjuri hija meta tali skema tista’ titqies li tilħaq, l-ewwel “għanijiet ambjentali jew effiċjenza ikbar fl-enerġija”, skont il-kliem tal-Artikolu 17(4), u t-tieni, jekk dawn il-kisbiet huma “ġeneralment ekwivalenti għal dak li seta’ nkiseb li kieku r-rati minimi standard tal-Komunità kienu osservati”. Kif ser jidher, madankollu, il-Qorti tal-Ġustizzja ma hijiex f’pożizzjoni li teżamina it-tieni ta’ dawn ir-rekwiżiti bħala kriterju ta’ lment. Il-kunsiderazzjoni ta’ dik id-domanda tista’ madankollu sservi fl-interpretazzjoni tad-dispożizzjoni fl-intier tagħha.

45. Huwa maqbul bejn il-partijiet li s-Sistema tal-Unjoni għall-Iskambju ta’ Emissjonijiet għandha l-karatteristiċi kollha ta’ “skema ta’ permessi negozjabbli”. Fir-rigward tar-rekwiżit ulterjuri stabbilit fl-Artikolu 17(4) tad-Direttiva 2003/96, b’mod partikolari, li għanijiet ambjentali jew effiċjenza ikbar fl-enerġija għandhom jintlaħqu, hemm approċċi differenti għall-interpretazzjoni ta’ din id-dispożizzjoni. Il-mistoqsija dwar jekk l-iskema ta’ permessi negozjabbli twassalx sabiex jintlaħqu għanijiet ambjentali jew effiċjenza ikbar fl-enerġija, jistgħu jiġu avviċinati b’mod differenti. Wieħed jista’ jargumenta li huwa suffiċjenti għall-finijiet tal-Artikolu 17(1)(b) u (4) tad-Direttiva 2003/96 li l-parteċipazzjoni fl-iskema ta’ permessi negozjabbli hija minnha nnifisha tali li tilħaq għanijiet ambjentali jew effiċjenza ikbar fl-enerġija għaliex l-iskema għandha tali għanijiet. Dan huwa l-argument li fuqu tistrieħ il-Polonja. B’mod alternattiv, wieħed jista’ jargumenta li d-dħul fl-iskema ta’ permessi negozjabbli għandha wkoll turi li twassal sabiex jintlaħqu dawn il-miri. Madankollu, meta tħares lejha mill-astratt, il-parteċipazzjoni fis-Sistema tal-Unjoni għall-Iskambju ta’ Emissjonijiet ċertament tissodisfa dan ir-rekwiżit tal-aħħar. Wara kollox, il-Qorti tal-Ġustizzja diġà ddeċidiet li s-Sistema tal-Unjoni għall-Iskambju ta’ Emissjonijiet tkompli fl-għanijiet ta’ protezzjoni ambjentali billi tnaqqas il-gassijiet serra ( 25 ), li jfisser li hija wkoll mid-definizzjoni tissodisfa r-rekwiżiti ulterjuri ddikjarati fl-Artikolu 17(1)(b) tad-Direttiva 2003/96.

46. Meta nħares lejn il-kawża speċifika, madankollu, din l-evalwazzjoni hija forsi inqas ċerta. Filwaqt li skont il-premessi ta’ Artikolu 31c tad-Dritt Pollakk dwar id-Dazju tas-Sisa, negozji kkonċentrati fl-enerġija huma awtomatikament intitolati għal eżenzjoni mid-dazji tas-sisa fuq il-konsum ta’ prodotti tal-enerġija użati sabiex isaħħnu, dawk l-istess negozji, għall-installazzjonijiet tagħhom li kkunsidrati li huma fir-riskju ta’ rilokazzjoni tal-emissjonijiet tal-karbonju ( 26 ), jiksbu 100 % tal-kwoti tal-emissjonijiet tagħhom mingħajr ħlas skont l-Artikolu 10b tad-Direttiva 2003/87, kif bħalissa hija fis-seħħ. Dan ifisser li huma fil-fatt mhux ser ikollhom piż finanzjarju skont is-Sistema tal-Unjoni għall-Iskambju ta’ Emissjonijiet sabiex wieħed ikun jista’ jargumenta li l-parteċipazzjoni ta’ dawk in-negozji fis-Sistema tal-Unjoni għall-Iskambju ta’ Emissjonijiet ma twassalx sabiex jintlaħqu l-għanijiet ambjentali jew effiċjenza ikbar fl-enerġija għaliex huma ma għandhom l-ebda inċentiva sabiex jaġixxu b’tali mod. Jista’ għalhekk jiġi argumentat li eżenzjoni mid-dazju tas-sisa fuq il-konsum ta’ prodotti tal-enerġija użati sabiex isaħħnu ma hijiex għalhekk iġġustifikata. Dan isir iktar ovvju meta wieħed iħares lejn it-tieni kundizzjoni tal-Artikolu 17(4) tad-Direttiva 2003/96 li teħtieġ il-kisba ta’ “għanijiet ambjentali jew effiċjenza ikbar fl-enerġija, ġeneralment ekwivalenti għal dak li seta’ nkiseb li kieku r-rati minimi standard tal-Komunità kienu osservati” ( 27 ).

47. Ir-riferiment għar-“rati minimi standard tal-Komunità” jidher li huwa riferiment għar-rata minima ta’ tassazzjoni, preskritta bid-Direttiva 2003/96, għalkemm jekk dan huwa dak li kien intiż, kien ikun ta’ għajnuna jekk l-Artikolu 17(4) tad-direttiva kien fil-fatt jiddikjara dan bi kliem espliċitu. L-Artikolu 17(4) tad-Direttiva 2003/96 għaldaqstant jidher li jipprevedi li kull negozju li jgawdi mill-eżenzjoni ta’ dazju tas-sisa (jew tnaqqis) għandu juri li billi jipparteċipa fi skema ta’ permessi negozjabbli huwa laħaq għanijiet ambjentali jew effiċjenzi ikbar fl-enerġija li dehru bħal dawk li kienu jintlaħqu li kieku r-rata minima ta’ dazju tas-sisa kienet tkun applikata fuq il-prodotti tiegħu. F’ċerti okkażjonijiet tal-inqas, prova ta’ tali xenarju kontrofattwali ipotetiku jista’ jeħtieġ prova ekonometrika kumplessa u provi oħrajn. Min-naħa l-oħra, jidher pjuttost ċar li l-kriterju speċifikat f’test legali ma jistax jitwarrab faċilment, minkejja d-diffikultà tal-applikazzjoni tiegħu.

48. Intwera li 100 % tal-kwoti setgħu jinħarġu mingħajr ħlas skont is-Sistema tal-Unjoni għall-Iskambju ta’ Emissjonijiet skont id-Direttiva 2003/87 lil negozji kkonċentrati fl-enerġija li jappartjenu għal settur li huwa fir-riskju ta’ rilokazzjoni tal-emissjonijiet tal-karbonju. Dan kollu jissuġġerixxi li f’dawn il-każijiet il-kriterju li għanijiet ambjentali jew effiċjenza ikbar fl-enerġija ġeneralment ekwivalenti għal dak li seta’ nkiseb li kieku r-rati minimi standard tal-Komunità kienu osservati ma jiġix issodisfatt. Fi kwalunkwe każ, billi japplika awtomatikament l-eżenzjoni mid-dazju tas-sisa ta’ prodotti tal-karbonju u tal-gass għall-iskop li jsaħħnu lil negozji li jikkonċentraw fuq l-enerġija, id-Dritt Pollakk dwar id-Dazju tas-Sisa assolutament ma jieħux inkunsiderazzjoni dan il-kriterju.

49. Dan, madankollu, ma huwiex argument li tressaq mill-Kummissjoni f’din il-kawża. Dak li fil-fatt il-Kummissjoni targumenta huwa li l-frażi “skemi ta’ permessi negozjabbli” għandha tiġi interpretata bħal li teskludi lis-Sistema tal-Unjoni għall-Iskambju ta’ Emissjonijiet għall-finijiet tal-Artikolu 17(1)(b) u (4) tad-Direttiva 2003/96. Hija tibża’ li d-Direttiva 2003/87 ma tistax tibqa’ tilħaq l-għan tagħha li tippromwovi tnaqqis ta’ emissjonijiet ta’ gassijiet serra jekk l-Istati Membri kellhom ikunu awtorizzati sabiex jeżentaw lil negozji li huma kkonċentrati fl-enerġija mil-livelli minimi ta’ dazju tas-sisa sempliċement għaliex huma pparteċipaw fis-Sistema tal-Unjoni għall-Iskambju ta’ Emissjonijiet.

50. Il-Kummissjoni għalhekk argumentat li r-riferiment għall-iskema ta’ permessi negozjabbli għandu jkun għal skema li fir-rigward tagħha n-negozji kkonċernati jidħlu fiha b’mod volontarju, iktar milli skema obbligatorja bħas-Sistema tal-Unjoni għall-Iskambju ta’ Emissjonijiet. Hija ssostni b’mod ulterjuri li hija biss skema li tilħaq għanijiet ambjentali jew effiċjenza ikbar fl-enerġija u lil hinn minn dawk li jintlaħqu mill-istrumenti imperattivi tal-UE li jikkwalifikaw għall-eżenzjonijiet skont l-Artikolu 17(1)(b) u (4) tad-Direttiva 2003/96 mingħajr riferiment għall-fatt li l-ebda tali miri ma jistgħu jinkisbu jekk negozju kkonċentrat fuq l-enerġija jikseb 100 % tal-kwoti tal-emissjonijiet tiegħu mingħajr ħlas. Għalkemm jista’ jkun ambigwu l-Artikolu 17 tad-Direttiva 2003/96 b’diversi modi, kwalunkwe argument li skemi ta’ permessi negozjabbli għall-finijiet ta’ dawn id-dispożizzjonijiet għandhom jiksbu għanijiet ambjentali u effiċjenza fl-enerġija lil hinn minn dawk miksuba minn skemi tal-UE imperattivi ma huwiex sostnut mill-kliem effettiv ta’ din id-dispożizzjoni.

51. Il-Kummissjoni targumenta li dikjarazzjonijiet li għandhom jiġu ppreżentati f’Anness mal-minuti tal-laqgħa tal-Kunsill li fiha d-Direttiva 2003/96 kienet adottata, jappella favur il-koeżistenza ta’ tassazzjoni skont id-Direttiva 2003/96 u s-Sistema tal-Unjoni għall-Iskambju ta’ Emissjonijiet. Dan l-argument, madankollu, ma huwiex konvinċenti. Tali minuti ma humiex testi leġiżlattivi u ma jistgħux ibiddlu deskrizzjoni li altrimenti kienet tkun ċara fi strument leġiżlattiv tal-UE, jiġifieri, “skemi ta’ permessi negozjabbli […] jekk kemm‑il darba iwasslu biex jintlaħqu l-oġġettivi dwar protezzjoni ambjentali jew titjib fl-effiċjenza ta’ l-enerġija”. Lanqas ma hija ċara totalment it-tifsira tad-dikjarazzjonijiet magħmula f’dawn il-minuti fis-sens argumentat mill-Kummissjoni.

52. B’mod ulterjuri, filwaqt li huwa minnu li d-Direttiva 2003/87 taħdem fuq il-bażi li l-prezz tal-kwoti ta’ emissjonijiet jaġixxi bħala inċentiv sabiex jinbidel f’teknoloġiji li joħorġu inqas gassijiet serra, id-Direttiva 2003/87 żviluppat b’mod kunsiderevoli matul is-snin filwaqt li d-Direttiva 2003/96 ma għamlitx l-istess. Dan jidher mill-fatt li r-regoli li jikkonċernaw ir-rilokazzjoni tal-emissjonijiet tal-karbonju (li jittrattaw ir-riskju li huwa ikbar f’industriji kkonċentrati fl-enerġija) kienu introdotti biss fid-Direttiva 2003/87 permezz tad-Direttiva 2009/29/KE ( 28 ).

53. Għandu wkoll jitfakkar li l-Artikolu 17 tad-Direttiva 2003/96 huwa mmirat biss lejn it-tnaqqis fit-taxxa fuq il-konsum ta’ prodotti tal-enerġija użati sabiex isaħħnu, magni stazzjonarji kif ukoll impjant u makkinarju użati fil-kostruzzjoni, inġinerija ċivili u xogħlijiet pubbliċi skont l-Artikolu 8(2)(b) u (c) ta’ dik id-direttiva u fuq l-elettriku. Id-Direttiva 2003/87, mill-banda l-oħra, hija mmirata lejn l-evitar ta’ emissjonijiet minn għażla vasta ta’ attivitajiet li jwasslu għal ċerti gassijiet serra. Filwaqt li hemm kjarament sovrappożizzjoni bejn l-Artikolu 17 tad-Direttiva 2003/96 u d-Direttiva 2003/87, jiena ma nistax nara – u dan b’dispjaċir – li dan ġie ttrattat b’mod konsistenti mil-leġiżlatura tal-UE. Dan ifisser ukoll li huwa diffiċli sabiex tillimita l-applikazzjoni ta’ strument wieħed sabiex tipproteġi l-effettività ta’ ieħor li, b’żieda ma’ dan, inbidel ħafna matul is-snin ( 29 ). Wieħed jista’ jżid ma’ dan li jekk il-leġiżlatura tal-UE xtaqet li teskludi l-parteċipazzjoni fis-Sistema tal-Unjoni għall-Iskambju ta’ Emissjonijiet għal dawn il-finijiet, dan seta’ kien ġie speċifikat mingħajr diffikultà, mhux b’inqas minħabba li s-Sistema għall-Iskambju ta’ Emissjonijiet kienet minnha nnifisha stabbilita b’direttiva (Direttiva 2003/87) li kienet ippromulgata fi żmien ġimagħtejn mid-Direttiva 2003/96.

54. Fir-rigward tal-argument tal-Kummissjoni li skemi ta’ permessi negozjabbli volontarji biss huma koperti mill-Artikolu 17(1)(b) u (4) tad-Direttiva 2003/96 wieħed jista’ jaċċetta li xi verżjonijiet tal-lingwa tal-Artikolu 17(4) tad-direttiva jidhru li jirreferu għan-natura volontarja ta’ parteċipazzjoni fi skema ta’ permessi negozjabbli. Fil-verżjoni Ingliża tagħha, paragrafu 4 jiddikjara “shall enter into the agreements, tradable permit schemes or equivalent arrangements” ( 30 ). Dan jista’ jwassal lil wieħed sabiex jistaqsi jekk skema ta’ permessi negozjabbli li għaliha negozju “għandu jidħol fiha” biss hija effettivament imħaddna minn dik id-dispożizzjoni. Jekk dan huwa minnu, dan sussegwentement jimplika li “att” ta’ xi tip (kemm jekk volontarju u kemm jekk ma huwiex) huwa previst.

55. Kif semmiet il-Qorti tal-Ġustizzja fis-sentenza tagħha ExxonMobil Production Deutschland, ( 31 ) permezz tal-Artikolu 2(1) tad-Direttiva 2003/87, li jiddefinixxi l-kamp ta’ applikazzjoni ta’ din tal-aħħar, id-direttiva għandha tapplika għal “emissjonijiet” ta’ gassijiet serra – li huma elenkati fl-Anness II tagħha u jinkludu CO2 – “mill-attivitajiet elenkati fl-Anness I” ( 32 ). Għalhekk, l-ebda att volontarju jew mhux volontarju ta’ xi negozju ma huwa meħtieġ. Malli installazzjoni tissodisfa r-rekwiżiti, is-Sistema tal-Unjoni għall-Iskambju ta’ Emissjonijiet tapplika għaliha u n-negozju għandu jagħti kwoti daqs l-emissjonijiet tal-installazzjoni skont l-Artikolu 12(3) tad-Direttiva 2003/87.

56. Il-kunċett li l-iskemi jeħtieġu dak li jista’ jissejjaħ “att tal-adeżjoni volontarju” għall-iskemi ta’ permessi negozjabbli ma huwiex, madankollu, sostnut mill-verżjonijiet tal-lingwi kollha ( 33 ). B’mod ulterjuri, il-kliem fl-Artikolu 17(4) tad-Direttiva 2003/96 jirreferi għal “ftehim, skemi ta’ permessi negozjabbli jew arranġamenti ekwivalenti kif hemm riferut fil-paragrafu 1(b)”. L-inklużjoni ta’ dan il-kliem partikolari tagħmilha diffiċli, fl-opinjoni tiegħi, sabiex nasal għal xi konklużjoni oħra minbarra dik li “skemi ta’ permessi negozjabbli” indikati fl-Artikolu 17(1)(b) (fejn il-kliem ma jipprevedix tali element potenzjalment volontarju) ( 34 ) huma l-istess bħal dawk indikati fl-Artikolu 17(4) tad-Direttiva 2003/96 u, konsegwentement, li ż-żewġ dispożizzjonijiet ma jeskludux parteċipazzjoni fi skema obbligatorja. Huma dawn il-kliem li huma fatali għall-każ kif imressaq mill-Kummissjoni f’dawn il-proċedimenti.

57. Huwa minnu li l-premessa 29 tad-direttiva tipprevedi li “[N]egozji li jidħlu f’arranġamenti biex isaħħu sostanzjalment il-protezzjoni fuq l-ambjent u l-effiċjenza fil-qasam ta’ l-enerġija għandhom jingħataw attenzjoni; fost dawn in-negozji, dawk li jimmiraw fuq l-enerġija speċifikament jistħoqqilhom trattament speċifiku”. Iżda din id-dikjarazzjoni ġenerali ta’ prinċipju ma tistax tieħu mill-kliem sempliċi li l-leġiżlatura tal-UE użat effettivament fl-Artikolu 17(1)(b) u fl-Artikolu 17(4). Kieku kien intiż li parteċipazzjoni fis-Sistema tal-Unjoni għall-Iskambju ta’ Emissjonijiet ma għandhiex titqies bħala “skema ta’ permessi negozjabbli” għal dan il-għan, il-leġiżlatura tal-UE setgħet – u kellha – tgħid hekk bi kliem espliċitu.

B. Ir-raġuni tal-ilment

58. Kif stabbilixxejt iktar ’il fuq, il-Kummissjoni ma bbażatx l-ilment tagħha fuq il-fatt li d-Dritt Pollakk dwar id-Dazju tas-Sisa jeżenta mil-livell minimu ta’ tassazzjoni fuq il-konsum ta’ karbonju u gass sabiex isaħħnu lill-negozji kkonċentrati fl-enerġija għall-fatt li dan sar mingħajr ma ttieħdet inkunsiderazzjoni jekk, billi wieħed jidħol fis-Sistema tal-Unjoni għall-Iskambju ta’ Emissjonijiet, għanijiet ambjentali jew effiċjenza ikbar fl-enerġija ġew irrealizzati b’mod li kien b’mod wiesa’ ekwivalenti għal dak li kien jinkiseb jekk ir-rati minimi standard tal-Komunità kienu jkunu rrispettati. Hija minflok irrestrinġiet il-każ tagħha għal argument uniku, jiġifieri, li s-Sistema tal-Unjoni għall-Iskambju ta’ Emissjonijiet ma kinitx “skema ta’ permessi negozjabbli” għall-finijiet tal-Artikolu 17(1)(b) u (4) tad-Direttiva 2003/96 per se, għaliex hija targumenta li skema ta’ permessi negozjabbli biss li negozju jidħol fiha volontarjament u li tikseb miri ta’ għanijiet ambjentali jew effiċjenza ikbar fl-enerġija minbarra dawk tas-Sistema tal-Unjoni għall-Iskambju ta’ Emissjonijiet tikkwalifika għal dawn il-finijiet.

59. Il-Kummissjoni lanqas ma argumentat li l-applikazzjoni nnifisha tad-Direttiva 2003/87 tista’ ma twassalx sabiex jintlaħqu għanijiet ambjentali jew effiċjenza ikbar fl-enerġija f’xi każ minħabba l-applikazzjoni tar-regoli ta’ din id-direttiva, bħall-allokazzjoni ta’ 100 % tal-kwoti ta’ emissjonijiet mingħajr ħlas lill-installazzjonijiet esposti għar-riskju ta’ rilokazzjoni tal-emissjonijiet tal-karbonju, ifisser li n-negozju ma jkollu ebda inċentivi biex inaqqas l-emissjonijiet tiegħu ta’ gassijiet serra.

60. Għar-raġunijiet kollha li jiena għadni kif indikajt, madankollu, jiena ma naħsibx li l-kontenzjoni partikolari tal-Kummissjoni li tikkonċerna t-tifsira li għandha tiġi attribwita lill-kliem “skemi ta’ permessi negozjabbli” tista’ tiġi sostnuta fid-dawl tal-kliem effettivament espress tal-Artikolu 17(1)(b) u (4) tad-Direttiva 2003/96.

61. Kif inhu ċar mill-Artikolu 120(c) tar-Regoli tal-Proċedura tal-Qorti tal-Ġustizzja u mill-ġurisprudenza li tirrigwarda din id-dispożizzjoni, ir-rikors irid jiddikjara s-suġġett tal-kawża, espożizzjoni fil-qosor ta’ dawn il-motivi li fuqhom huwa bbażat ir-rikors, u din id-dikjarazzjoni għandha tkun ċara u preċiża b’mod suffiċjenti li tippermetti lill-konvenut sabiex jipprepara d-difiża tiegħu jew tagħha u lill-Qorti tal-Ġustizzja sabiex tiddeċiedi fuq ir-rikors.

62. Huwa għalhekk neċessarju għall-elementi essenzjali tad-dritt u tal-fatt li fuqhom kawża hija bbażata sabiex jiġu indikati b’mod koerenti u intelliġibbli fir-rikors innifsu ( 35 ) u għall-intestaturi tat-talba sabiex jiġu stabbiliti b’mod inekwivokabbli sabiex il-Qorti tal-Ġustizzja ma tiddeċidix ultra petita jew fil-fatt tonqos milli tiddeċiedi fuq oġġezzjoni ( 36 ). F’din il-kawża, minħabba li l-Kummissjoni bbażat ir-rikors tagħha fuq ilment uniku ta’ ksur, jiġifieri, li “skemi ta’ permessi negozjabbli” għall-finijiet tal-Artikolu 17(1)(b) u (4) tad-Direttiva 2003/96 ikopru biss skemi volontarji li jilħqu għanijiet ambjentali jew tfaddil fl-enerġija lill hinn minn dawk li ntlaħqu minn skemi tal-UE obbligatorji, huwa xieraq li tiġi eżaminata biss dan il-motiv tal-ilment. Ma huwiex għall-Qorti tal-Ġustizzja sabiex tagħti deċiżjoni li tmur lil hinn mill-motivi tal-ilment u talbiet sostnuti fir-rikors tal-Kummissjoni skont l-Artikolu 258 TFUE ( 37 ).

63. Minħabba li l-kontenzjonijiet tal-Kummissjoni ma jsostnux konstatazzjoni li r-Repubblika tal-Polonja ma ssodisfatx l-obbligi tagħha skont l-Artikolu 17 tad‑Direttiva 2003/96, insib lili nnifsi obbligat għaldaqstant sabiex nikkonkludi li l-Kummissjoni ma stabbilixxietx il-każ tagħha.

VII. Spejjeż

64. L-Artikolu 138(1) tar-Regoli tal-Proċedura tal-Qorti tal-Ġustizzja jipprevedi li l-parti li titlef għandha tiġi kkundannata għall-ispejjeż jekk dawn ikunu ntalbu fit-talbiet u l-motivi tal-parti li tirbaħ. Minħabba li r-Repubblika tal‑Polonja talbet għall-ispejjeż kontra l-Kummissjoni u kif il-Kummissjoni fl‑aħħar mill-aħħar tilfet, għandha tiġi ordnata sabiex tħallas l-ispejjeż tagħha u dawk imġarrba mir-Repubblika tal-Polonja.

VIII. Konklużjoni

65. Fid-dawl tal-kunsiderazzjonijiet stabbiliti iktar ’il fuq, jiena nipproponi li l‑Qorti tal-Ġustizzja għandha: L-ewwel, tiċħad l-azzjoni. It-tieni, tordna lill-Kummissjoni sabiex tħallas l-ispejjeż.

( 1 ) Lingwa oriġinali: l-Ingliż.

( 2 ) Id-Direttiva tal-Kunsill 2003/96/KE tas-27 ta’ Ottubru 2003 li tirriforma l-istruttura tal-Komunità dwar tassazzjoni fuq prodotti ta’ enerġija u elettriku (ĠU Edizzjoni Speċjali bil-Malti, Kapitolu 9, Vol. 1, p. 405).

( 3 ) Ara, inter alia, il-premessi 2, 3 u 4 tad-Direttiva 2003/96.

( 4 ) Ara wkoll għal għanijiet ambjentali b’mod ġenerali, inter alia, il-premessi 6, 7, 11, 12. Ara wkoll, is-sentenza tas-7 ta’ Marzu 2018, Cristal Union (C-31/17, EU:C:2018:168, punt 34).

( 5 ) Dz. Ustaw RP (il-Ġurnal tad-Drittijiet tar-Repubblika tal-Polonja) 2014, oġġett 752, kif emendat.

( 6 ) Fil-verżjoni tiegħu emendata bid-Dritt tal-21 ta’ Ottubru 2016 li jemenda d-Dritt Pollakk dwar id-Dazju tas-Sisa, li daħal fis-seħħ fl-1 ta’ Lulju 2017.

( 7 ) Din id-dispożizzjoni ġiet miżjuda permezz tad-Dritt tas-27 ta’ Settembru 2013, li jemenda d-Dritt Pollakk dwar id-Dazju tas-Sisa, li daħal fis-seħħ fl-1 ta’ Novembru 2013.

( 8 ) Fil-verżjoni tagħha tad-Dritt tal-21 ta’ Ottubru 2016 li jemenda d-Dritt Pollakk dwar id-Dazju tas-Sisa, li daħal fis-seħħ fl-1 ta’ Lulju 2017.

( 9 ) Direttiva 2003/87/KE tal-Parlament Ewropew u tal-Kunsill tat-13 ta’ Ottubru 2003 li tistabbilixxi skema għall-iskambju ta’ kwoti ta’ emissjonijiet ta’ gassijiet serra ġewwa l-Komunità u li temenda d-Direttiva 96/61/KE (ĠU Edizzjoni Speċjali bil-Malti, Kapitolu 15, Vol. 7, p. 631).

( 10 ) Ara, l-ewwel paragrafu tal-Artikolu 1 tad-Direttiva 2003/87.

( 11 ) Id-Direttiva tal-Kunsill li tirriforma l-istruttura tal-Komunità dwar tassazzjoni fuq prodotti ta’ enerġija u elettriku, Linji Gwida komuni, dokument tal-Kunsill 13253/03 ADD1.

( 12 ) Ara l-premessa 7 tad-Direttiva 2003/87.

( 13 ) Linji gwida dwar ċerti miżuri ta’ għajnuna mill-Istat fil-kuntest tal-iskema għall-iskambju ta’ kwoti ta’ emissjonijiet ta’ gassijiet serra għal wara l-2012 (ĠU 2012, C 158, p. 4.)

( 14 ) Deċiżjoni C(2019) 6371 finali tal-Kummissjoni li tikkonċerna kumpens għal spejjeż tal‑emissjonijiet indiretti fil-Polonja. Deċiżjoni li ma jitqajmux oġġezzjonijiet ippubblikata fil‑ĠU 2019, C 354, p. 1.

( 15 ) Il-Polonja kienet introduċiet mekkaniżmu li skontu meta impriża tapplika għal kumpens skont l-iskema, kellha tiddikjara li hija rriżenjat mis-sostenn skont id-Dritt Pollakk dwar id-Dazju tas-Sisa, innotifikat lill-entità rilevanti dwar dan (fornitur tal-elettriku jew korp ta’ riżoluzzjoni) u rrimborsat kull sostenn li rċeviet preċedentement skont dik il-liġi (u fil-fatt kwalunkwe att ieħor), ara ibid., f’punt 27.

( 16 ) KUMM(2011) 169 final. Irtirar tal-proposta tal-Kummissjoni, ĠU 2015, C 80, p. 17.

( 17 ) Tali kjarifika tinstab ukoll fit-tieni paragrafu tal-Artikolu 18(b) tal-Proposta l-iktar reċenti tal-Kummissjoni għal Direttiva tal-Kunsill li temenda d-Direttiva 2003/96/KE li tirriforma l-istruttura tal-Unjoni dwar tassazzjoni fuq prodotti tal-enerġija u l-elettriku (riformulazzjoni) tal-14 ta’ Lulju 2021 (COM(2021) 563 final).

( 18 ) Ara wkoll il-premessa 22 tal-proposta, li l-aħħar sentenza tagħha tipprevedi: “barra minn hekk, għandu jkun iċċarat li referenzi għal skemi ta’ permessi negozjabbli fl-Artikolu 17 tad-Direttiva 2003/96/KE ma jinkludux l-iskema tal-Unjoni taħt id-Direttiva 2003/87/KE.”Ibid.

( 19 ) C‑504/09 P, EU:C:2012:178, punt 77.

( 20 ) Sentenzi tad-19 ta’ Mejju 2011, Il-Kummissjoni vs Ir-Repubblika ta’ Malta (C‑376/09, EU:C:2011:320, punt 32 u l-ġurisprudenza ċċitata), u tal-14 ta’ Jannar 2021, Il-Kummissjoni vs Ir-Repubblika Taljana (Kontribuzzjoni għax-xiri ta’ karburant tal-magni) (C‑63/19, EU:C:2021:18) punt 74.

( 21 ) Ara għal dan il-għan, inter alia, is-sentenzi tal-24 ta’ Ġunju 2004, Il‑Kummissjoni vs Il-Pajjiżi l-Baxxi, (C‑350/02, EU:C:2004:389, punt 20); tad-29 ta’ April 2010, Il‑Kummissjoni vs Il‑Ġermanja (C‑160/08, EU:C:2010:230, punt 43); u tal-4 ta’ Settembru 2014, Il‑Kummissjoni vs Franza (C‑237/12, EU:C:2014:2152, punt 74).

( 22 ) Ara l-Artikolu 10a(6) u l-Artikolu 10b tad-Direttiva 2003/87 fil-verżjonijiet tagħha kif emendati bid-Direttiva (UE) 2018/410 tal-Parlament Ewropew u tal-Kunsill tal-14 ta’ Marzu 2018 li temenda d-Direttiva 2003/87/KE biex jiżdiedu t-tnaqqis kosteffettiv tal-emissjonijiet u l-investimenti għal emissjonijiet baxxi ta’ karbonju, u d-Deċiżjoni (UE) 2015/1814 (ĠU 2018, L 76, p. 3).

( 23 ) Ara r-riferiment fil-premessa 28 tad-Direttiva 2003/96.

( 24 ) Xi kummentaturi jinterpretaw l-Artikolu 17(1) tad-Direttiva 2003/96 bħal li fih kundizzjonijiet li jimmiraw li jiġu applikati għall-paragrafi 2 u 3 ta’ din id-dispożizzjoni (ara Deloitte, Technical and legal aspects of Council Directive 2003/96/EC of 27 October 2003 restructuring the Community framework for the taxation of energy products and electricity, paġna 204). Oħrajn jinterpretaw l-Artikolu 17(2) u (3) tad-Direttiva 2003/96 bħala eċċezzjoni għar-rekwiżit li livelli minimi ta’ tassazzjoni preskritti fid-direttiva għandhom jiġu rrispettati għal kull negozju. Dan, madankollu, jeħtieġ li l-kundizzjonijiet stabbiliti fil-paragrafu 4 ta’ din id-dispożizzjoni jiġu ssodisfatti. Għad-differenza fl-approċċi mill-Istati Membri differenti għal dan ir-rekwiżit, ara ibid. f’paġni 205 u 206. Minħabba li l-kwistjoni dwar jekk “livelli minimi ta’ tassazzjoni preskritti […] ikunu rispettati fuq livell ġenerali għal kull negozju” ma hijiex inkwistjoni f’din il-kawża, wieħed jista’ jassumi li l-Kummissjoni kif ukoll il-Gvern Pollakk isegwu din it-tieni interpretazzjoni.

( 25 ) Il-Kummissjoni ma ssostnix li d-definizzjoni tad-Dritt Pollakk dwar id-Dazju tas-Sisa ta’ “negozju kkonċentrat fl-enerġija” hija ’l barra mill-parametri stabbilit fl-Artikolu 17(1)(a) tad-Direttiva 2003/96.

( 26 ) Kif jista’ jiġi konkluż mill-Artikolu 30 tad-Direttiva 2003/87 kif emendata bid-Direttiva 2018/410 (għad-determinazzjoni ta’ setturi meqjusa li jkunu fir-riskju ta’ rilokazzjoni ta’ emissjonijiet tal-karbonju qabel din il-bidla, ara d-Deċiżjoni tal-Kummissjoni tal-24 ta’ Diċembru 2009 li tiddetermina, skont id-Direttiva 2003/87/KE tal-Parlament Ewropew u tal-Kunsill, lista ta’ setturi u subsetturi meqjusa li huma esposti għal riskju sinjifikattiv ta’ rilaxx tal-karbonju (ĠU 2010, L 1, p. 10), il-kunċetti ta’ “kkonċentrati fl-enerġija” kif iddefinit fl-Artikolu 17(1)(a) tad-Direttiva 2003/96 u ta’ dak li “tkun fir-riskju ta’ rilokazzjoni tal-emissjonijiet tal-karbonju” skont l-Artikolu 10b tad-Direttiva 2003/87 ma humiex identiċi, għalkemm ħafna negozji fil-fatt ser ikunu koperti mit-tnejn li huma.

( 27 ) Enfasi miżjuda. L-Artikolu 17(4) jeħtieġ li skema ta’ permessi negozjabbli għandha twassal sabiex jintlaħqu għanijiet ambjentali jew effiċjenza ikbar fl-enerġija, ġeneralment ekwivalenti għal dak li seta’ nkiseb li kieku r-rati minimi standard tal-Komunità kienu osservati. Il-kliem “għandhom iwasslu” twassal għal obbligu ċar. Il-kunċett ta’ “ġeneralment ekwivalenti” ma jidhirx li jintuża wisq f’atti leġiżlattivi tal-UE, minkejja li hemm xi istanzi. Madankollu, ma ġiex skrutinizzat f’xi dettall mill-Qorti tal-Ġustizzja. Fid-deċiżjoni tagħha tas-16 ta’ Jannar 2014, Il‑Kummissjoni vs Spanja (C‑67/12, EU:C:2014:5, punt 72), il-Qorti tal-Ġustizzja ttrattat l-Artikolu 8(b) tad-Direttiva li jgħid li “[l]-impatt globali ta’ dan l-approċċ għandu jkun ekwivalenti kemm jista’ jkun għal dak li jiġi minn disposizzjonijiet speċifikati f’(a) […]”. Il-Qorti tal-Ġustizzja oġġezzjonat għat-traspożizzjoni, inter alia, għaliex ma kkunsidrax l-impożizzjoni ta’ obbligu lill-kumpanniji ta’ manutenzjoni iktar milli lill-esperti indipendenti bħala “ekwivalenti kemm jista’ jkun”. Dan mill-inqas jindika li l-Qorti tal-Ġustizzja tixtieq tikkunsidra tali kriterji fid-dettall.

( 28 ) Direttiva tal-Parlament Ewropew u tal-Kunsill tat-23 ta’ April 2009 li temenda d-Direttiva 2003/87/KE għat-titjib u l-estensjoni tal-iskema Komunitarja għall-iskambju ta’ kwoti ta’ emissjonijiet ta’ gassijiet serra (ĠU 2009, L 140, p. 63).

( 29 ) Lanqas ma hemm regola, madankollu, li piż doppju jew fil-fatt tassazzjoni doppja għandhom jiġu evitati, kif argumentat mir-Repubblika tal-Polonja. Minflok, il-Qorti tal-Ġustizzja diġà kienet ikkonstatat li d-Direttiva 2003/96 ma teskludix ir-riskju kollu ta’ tassazzjoni doppja. Anki fl-ispazju tal-eċċezzjoni obbligatorja skont l-Artikolu 14 tad-Direttiva 2003/96, l-Istati Membri jistgħu, skont it-tieni sentenza tal-Artikolu 14(1)(a) tad-direttiva, jintaxxaw “prodotti ta’ enerġija u elettriku użati biex jipproduċu elettriku u elettriku użat biex iżomm il-produzzjoni ta’ l-elettriku” jekk dan sar għal raġunijiet ta’ politika ambjentali. Ara, għal dan il-għan, is-sentenzi tal-4 ta’ Ġunju 2015, Kernkraftwerke Lippe-Ems (C-5/14, EU:C:2015:354, punt 51), u tas-7 ta’ Marzu 2018, Cristal Union (C-31/17, EU:C:2018:168, punt 32).

( 30 ) Bil-Franċiż “acceptent les accords ou les régimes de permis négociables ou les mesures équivalentes”, bl-Ispanjol “suscribirán los acuerdos, regímenes de permisos negociables o medidas equivalentes”, bl-Olandiż “gaan overeenkomsten, regelingen inzake verhandelbare vergunningen of gelĳkwaardige regelingen aan”, bit-Taljan “sottoscrivono gli accordi, i regimi concernenti diritti commercializzabili o le misure equivalenti”. Differenti madankollu bil-Ġermaniż “gelten die […] genannten Vereinbarungen, Regelungen über handelsfähige Zertifikate oder gleichwertigen Regelungen”, bil-Portugiż “devem ser partes nos acordos, regimes de autorização negociáveis ou convénios equivalentes”, u bl-Isvediż “genomföra de system för handel med utsläppsrätter eller likvärdiga arrangemang”.

( 31 ) Sentenza tal-20 ta’ Ġunju 2019 (C‑682/17, EU:C:2019:518).

( 32 ) Sentenza tal-20 ta’ Ġunju 2019, ExxonMobil Production Deutschland (C-682/17, EU:C:2019:518, punt 47 u l-ġurisprudenza ċċitata).

( 33 ) Ara, il-verżjoni Ġermaniża, Portugiża u Svediża fin-nota ta’ qiegħ il-paġna 30.

( 34 ) Bl-Ingliż “where tradable permit schemes or equivalent arrangements are implemented”, bil-Franċiż “des régimes de permis négociables ou des mesures équivalentes sont mises en œuvre”, bl-Ispanjol “se apliquen regímenes de permisos negociables o medidas equivalentes”, bil-Portugiż “sejam […] aplicados regimes de autorização negociáveis ou convénios equivalentes”, bl-Olandiż “regelingen inzake verhandelbare vergunningen of gelĳkwaardige regelingen worden toegepast”, bil-Ġermaniż “es werden Regelungen über handelsfähige Zertifikate oder gleichwertige Regelungen umgesetzt”, bit-Taljan “attuati regimi concernenti diritti commercializzabili o misure equivalenti”, u bl-Isvediż “eller när system för handel med utsläppsrätter eller likvärdiga arrangemang har genomförts”.

( 35 ) U tassew kmieni daqs iż-żmien tal-opinjoni motivata tal-Kummissjoni.

( 36 ) Sentenza tat-28 ta’ Ottubru 2010, Il-Kummissjoni vs Malta (C-508/08, EU:C:2010:643, punt 16).

( 37 ) Ara għal dan il-għan, is-sentenzi tal-15 ta’ Ġunju 2006, Il-Kummissjoni vs Franza (C-255/04, EU:C:2006:401, punt 24); tal-11 ta’ Jannar 2007, Il-Kummissjoni vs Il‑Greċja (C-251/04, EU:C:2007:5, punt 27); u tat-28 ta’ Ottubru 2010, Il‑Kummissjoni vs Malta (C-508/08, EU:C:2010:643, punt 16).